KOMISIJOS SPRENDIMAS
2004 m. birželio 3 d.
dėl Maltos galvijų duomenų bazės pripažinimo dirbančia visu pajėgumu
(pranešta dokumentu Nr. K(2004) 1964)
(tekstas tik anglų kalba yra autentiškas)
(Tekstas svarbus EEE)
(2004/588/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos Stojimo aktą, ypač į jo 57 straipsnį,
kadangi:
(1)
Malta yra pateikusi prašymą duomenų bazę, kuri pagal 2000 m. liepos 17 d. Europos Parlamento ir Tarybos reglamentą (EB) Nr. 1760/2000, nustatantį galvijų identifikavimo bei registravimo sistemą, reglamentuojantį jautienos bei jos produktų ženklinimą ir panaikinantį Tarybos reglamentą (EB) Nr. 820/97 (1), yra Maltos galvijų identifikavimo ir registravimo sistemos dalis, pripažinti dirbančia visu pajėgumu.
(2)
Europos Sąjunga atsižvelgė į Maltos prašymą ir pareiškė, kad prašymą nustatyta tvarka reikėtų išnagrinėti iki įstojimo.
(3)
Maltos valstybės institucijos pateikė reikiamą informaciją, kuri buvo patikslinta 2004 m. kovo 25 d.
(4)
Maltos valstybės institucijos įsipareigojo padidinti šios duomenų bazės patikimumą, svarbiausia, užtikrinti, kad: i) siekiant geriau laikytis galvijų turėtojui nustatyto septynių dienų termino pranešimui apie gimimus ir kritimus pateikti bus įgyvendintos papildomos priemonės, įskaitant tikrinimus, ii) siekiant skubiai ištaisyti klaidas ar praleidimus, aptiktus automatiškai arba atliekant tikrinimus vietoje, bus įgyvendintos papildomos priemonės, iii) ši duomenų bazė bus sustiprinta sukūrus automatinę signalizacijos sistemą, kuri nustatys ribojančių priemonių trūkumą ir pažeidimus, iv) pranešimas apie priemoką bus įvestas į duomenų bazę ir įrašytas pasuose, v) bus įgyvendintos priemonės, užtikrinančios, kad galvijų identifikavimo ir registravimo kontrolė yra vykdoma pagal Komisijos reglamentą (EB) Nr. 1082/2003 (2).
(5)
Maltos valstybės institucijos įsipareigojo sutartas gerinimo priemones įgyvendinti ne vėliau kaip iki 2004 m. balandžio 30 d.
(6)
Atsižvelgiant į tai, kas išdėstyta, derėtų pripažinti Maltos galvijų duomenų bazę dirbančia visu pajėgumu,
PRIĖMĖ ŠĮ SPRENDIMĄ:
1 straipsnis
Maltos galvijų duomenų bazė yra pripažinta nuo 2004 m. gegužės 1 d. dirbančia visu pajėgumu.
2 straipsnis
Šis sprendimas skirtas Maltai.
Priimta Briuselyje, 2004 m. birželio 3 d.